Uruguay åpner for fri hasj
Uruguay blir dermed det første landet i verden som innfører fri hasj, selv om omsetningen skal reguleres. Den nye loven, som ble vedtatt i nasjonalforsamlingen tidligere i måneden, gir cannabis-røykere anledning til å kjøpe det narkotiske stoffet på godkjente apotek. Forutsetningen er at de er over 18 år gamle, og at de lar seg registrere i en database slik at myndighetene kan overvåke forbruket deres. Loven setter også et tak på 40 gram i måneden, men registrerte brukere kan fritt dyrke opptil seks marihuanaplanter hjemme. En av hovedhensiktene med legaliseringen er bekjempelse av organiserte kriminelle som styrer marihuana-markedet og tjener formuer på handelen. Fra før var det lovlig å importere marihuanaen til det latinamerikanske landet, men ikke lov å dyrke eller selge. FNs organ for narkotikabekjempelse (INCB) mener Uruguay bryter internasjonal lovgiving med sin legalisering. - Dette vil ikke beskytte unge mennesker, men i stedet ha en pervers effekt ved å oppmuntre til eksperimentering i ung alder, ved å senke alderen for når de unge først prøver og dermed også bidra til tidligere avhengighet og andre lidelser, sier INCBs president Raymond Yans.
Uruguays president José Mujica undertegnet på julaften en historisk lov som legaliserer produksjon, salg og bruk av marihuana.